
CĂRȚI CARE PUTEAU SĂ NU EXISTE 


CONFITEOR sau CUM S-A NĂSCUT ÎNGERUL ESTEBAN 


Această carte s-a născut DINTR-UN PREZENT CONTINUU şi dintr-o stare de 
urgență lirică, încărcată de mireasma trecutului, cu alonjă subtilă către un viitor promis 
până în ultima clipă, dar care se prelinge pe lângă, mereu amânat — sine die - ca o 
maladie împinsă până la acutizare şi dintr-o disperare smerită şi mută. 

Acest poem fără sfârşit e un strigăt tăcut azvârlit către nimeni, este o schijă lăsată 
în urma exploziei sinelui, care nu mai încăpea în propriul sine, care se zbătea într-o 
cămaşă prea strâmtă, confruntat cu starea aceea limită, la marginea căreia, ori te arunci 
în prăpastie, ori parcurgi drumul îndărăt, cu ochii legaţi, pe urmele propriilor tăi paşi 
acolo, de unde abia plecaseşi din disperare şi silă. 

Desigur, am fost întrebată de nenumărați cititori, cine este acest personaj 
misterios, ESTEBAN, care cuprinde în el cuvântul existenţial ESTE, cu miresme exotice 
şi, mai ales, ce are el deosebit şi fantastic de a putut genera trăiri atât de intense, atât de 
profunde. 

Răspunsul ar fi superfluu, dacă s-ar da pe loc, fără să meditez, n-ar face decât să 
distaine, să-i smulgă aura de inefabil şi poate, din această pricină, ar aduce autoarei un 
deserviciu. 

Cu riscurile asumate, încerc să explic (să-mi explic) simţământul care m-a 
determinat să-l alcătuiesc. Dar cum să explici iarba fir cu fir, zborul păsării, curgerea 
lină sau asurzitoare a sângelui în artere? 

Cum să explici naşterea, miracolul maternității umane, al maternității spirituale, 
pentru că, aceste flori de lumină — poemele — devin propriii prunci, zămisliți în dureri şi 
cu zâmbetul triumfala sacru pe buze? 

Este ştiut, atunci când creează, artistul se leapădă tot mai , mult de sine, altcineva 
îi dictează mişcările, îi împrumută acea putere (pe care în alte împrejurări n-ar avea-o), 
altcineva îi susţine trupul prea vlăguit, condeiul în mâna crispată, îl locuieşte un duh 
blând sau năvalnic precum o cascadă, este populat de afecte care îl domină, îl subjugă, îl 
seduc iar el se lasă sedus cu o încântătoare supunere (oricum efortul de a se opune ar fi 
zadarnic). Şi se trezeşte modelat în chip binecuvântat şi folositor de nişte mâini 
generoase şi tandre care îl susțin şi îl apără. 

Cât din tine rămâne intact, cât din personalitatea ta se disipează, ca o ploaie de 

rouă în plămada aceasta de inefabil — va putea doar beneficiarul să afle. 
Creaţia poartă, desigur, amprenta, pecetea autorului într-o oarecare măsură şi e bine 
aşa. E bine însă, ca şi consumatorul de artă să se poată regăsi în operă, să-i fie propice şi 
apropiată şi să o îmbrace ca pe o haină călduroasă în care să se simtă reconfortat. De 
aceea, eu cred n acei autori care în operele lor preamăresc în chip sublim binele, 
frumosul, adevărul, iubirea pură, virtuțile creştineşti milenare. 

Desigur, există şi o estetică a urâtului, a grotescului, a vulgarului şi chiar a 
diabolicului, prin care autorul îşi deversează propriile necurăţii în pagina neprihănită, 
ca-n apele limpezi ale unui lac de munte, încărcând, pângărind în felul acesta aerul pur, 
propice respirării. 


Există şi autori care-şi fac o profesiune de credință în a scuipa pe sfintele icoane, 
a profana biserici şi odoare, cu plăcerea perversă de a-i vedea pe alţii cum reacţionează, 
refulându-şi în felul acesta propriile instincte primare. 

Literatura nu este un substitut al vieţii, al realităţii, dar poate deveni un MODEL 
DE COMPORTAMENT, demn de urmat, îndeobşte. 

De aceea, cred că autorii, artiştii în general, mai mult decât ceilalți oameni, vor 
da seamă pentru orice cuvânt care ar putea duce la smintire pe un semen, care l-ar face 
pe altul să-şi pervertească sufletul. 

Poemul de faţă mi-a fost, în chip miraculos „smuls” de către prietenii iubitori de 
poezie, încă din manuscris, cu sau fără autograf, care l-au dorit drept amintire. El este 
promis multor ochi şi multor suflete dragi. Adevărul e că, această tulbure stare lirică, pe 
fondul unei tulburări fizice, poate genera o atmosferă stenică, o binecuvântată stare de 
bine, de confort sufletesc, de linişte, într-un arhipelag de visare. 

Un prieten muzician mi-a invocat, citându-mi dintr-o carte despre estetica artei, 
starea incandescentă la care a ajuns Richard Wagner când a scris „Aurul Rinului” — tot 
pe fondul unei febre înalte, a unor clipe de oniro-luciditate, când se deschid toate 
ceakrele, toate canalele senzoriale la maximum şi devii ca un receptacul aspirând 
dimprejur, o dată cu lumina şi sunetul aerul înalt, bun de plămădit, al lirismului pur, al 
poeziei care se scrie singură, e adevărat, dar cu respirarea artistului, cu sângele lui, care 
nu mai necesită efortul intelectual al creatorului. E la fel ca în Rugăciunea inimii, pe 
care misticii ne-o recomandă cu căldură s-o practicăm, pe care o practică ei înşişi, dar 
foarte puţini ajung la acel grad de desăvârşire spirituală, aşa încât să fie în stare s-o 
rostească, în chip duhovnicesc, cu inima, în permanență, fiind susținuți de Spiritul Sfânt 
care se roagă El însuşi pentru ei, cu suspine negrăite. 

Acest poem preamăreşte IUBIREA, acea iubire care atinge alte sfere decât cele 
pământeşti, dar care le include şi pe acestea. Este ceea ce rămâne — vrednic de luat în 
seamă — după acea purificare sublimă care curăţă inima de prihană, ochii de patimi 
lumești, gura şi mâinile de orice atingere vulgară, aripile de praful cotidian şi perfid al 
meschinăriei. 

Personal mi-e şi frică să pronunţ cuvântul Iubire. El este un cuvânt atât de scump 
şi atât de sfânt încât n-ar trebui rostit decât foarte, foarte rar, sau niciodată, din respect, 
din pudoare, la fel cum iudeii veterotestamentari, nu rosteau numele lui Yahve decât o 
dată pe an şi atunci de către Marele Preot î n Sfânta Sfintelor, după nenumărate 
ritualuri de abluţiune cu apă lustrală. În rest, foloseau numele Elohim (Domnul) sau alte 
atribute: Preaînaltul, Preasfântul, Cel Veşnic. 

Cuvântul Iubire ar trebui rostit în şoaptă, cu buze neprihănite sau deloc. „Mâna 
să-mi fie curată/ Când m-apropiu de tine./ Ochiul fără de pată/ aşa se cuvine” spune Nina 
Cassian într-un poem. 

În respectul acestui cuvânt sacru, s-a născut Îngerul Esteban, ÎNTR-O NOAPTE 
CU FEBRĂ, DELIR ȘI FRISOANE, sub proiecția ideatică a acelei Iubiri pe care o 
întâlneşti poate, o dată în viaţă sau ai teribila neşansă de a nu o întâlni niciodată. 

ÎNGERUL ESTEBAN 


-elegie pentru violoncel şi pian- 


Moto: 


„Stiu, vom muri 
dar câtă splendoare!” 


-Daniel Turcea- 


Vreau să-ți cânt, Esteban, 
un lied diafan 
despre o sacră iubire. 
Îți trimit acest lung 
Cântec de nibelung 
despre sfânta nelegiuire 
de-a încerca să te-alung 
din carne, din pori, din Simţire, 
să te-ngrop înainte să mori 
într-o nouă şi tainică alcătuire. 
Jar apoi să te nasc 
dintr-o genă de dor 
din sufletul meu migrator 
şi-aşa să rămâi 
ca-n clipa dintâi 
rană şi vindecător, 
dulcele meu cel amar, 
alonjă de har 
şi ploaie de rouă pe pleoape 
îndepărtatul meu 

cel mai aproape... 


II. 


Această cântare profană 
ascunsă-ntr-o grotă romană 
printre moaşte de sfinți şi martiri 
e scrisă pentru violoncel şi pian 
pentru mirii divini 

auraţi cu lumini genuine. 
Scrisă-n aldine cu pana lui Pan, 
cu toc zeiesc 

pe caldarâmul ceresc, 

la cumpăna unui an jubiliar, 

an de har şi iertare. 


Scrisă dintr-o suflare, 
această elegie umilă 

se va dovedi pentru toți 
absolut, 

absolut inutilă... 


III. 


Unde-o mai fi, Esteban, 
făgăduitul liman 

visat împreună în zori 

după căderile de meteori? 
Limanul acela râvnit 

în nopți fără-nceput 

şi fără sfârşit 

în care-n jurul numelui tău alergam 
şi ca pe o icoană te auram 
într-un iconostas 

numai de mine ştiut 

fiindcă te voiam absolut 

şi nu putem să te las 

să cazi din iconostas 

cu fruntea pustie de veşnicie 
şi mâinile înflorite a melancolie. 
Să văd cum nimicul-întreg 
se prăbuşea 

în Suprema-ncordare 

de-a nu aluneca 

din propria-ți Stea. 


IV. 


Sfârşitul demult începuse 
dar eu încă zideam 

un edificiu de albă hârtie 
întemeiat pe nostalgie. 
Ridicam piatră cu piatră 
ziduri de poleială şi vată 
prin care nu se auzea 
nici un zvon, nici o chemare 
din depărtare, 
în care totul se estompa, 
se pierdea, 
ca un blues în oglinda 
încețoşată 
dansat de o stranie fată... 


Ay, şi nimeni nu se zărea 

-sau poate mi se părea- 

Să-mi Spună Să încetez 

a-mi clădi mitul 

pentru Esteban, 

preaiubitul meu orb, 

din pupilele căruia 

încă mai sorb întunericul 

la fel cum crinii 

sorb măduva crudă-a luminii... 


VI. 


Poate mi-ar fi mai lesne 
să te ignor 
departele meu zburător, 
să trec alergând 
prin cămările tale 
vraişte, 
ferindu-mi privirea, 
întorcându-mă dinadins 
fără să privesc îndărăt. 
Dar şi atunci când sunt 
Întoarsă cu spatele 
tot spre tine mă-ndrept 
ca spre un magnet, 
cu brațele bătând aerul gol, 
împleticită şi cu inima răsucită 
ca Sora Soarelui spre 
Astrul Stăpân. 
Îmi vor trebui multe vieți, 
cu mâna tremurând pe trăgaci 
să-mi înving spaima 
de a nu te putea înlocui 
cu adevărat, 

niciodată... 


VII. 


Iată acum vin cu pas uşor 
dintr-un recent viitor 

SNGURA DE TINE 

ca o pasăre zgribulită în sine 
după ce i-au zburat puii din cuib. 
Floare de cactus răsărită-n deşert, 
toată un ghimpe imberb 

bun de scrijelat cerul superb 
cu-aceste plângeri strigătoare 

ca de alămuri tânguitoare, 

limbi de foc prefăcute în haruri 
căzute din plin în zi de Rusalii. 


VIII. 


Ay, Esteban, Esteban, 

ce frumos ai devenit, 

ca un cântec fără sfârşit, 

cu priviri îngereşti 

aureolat de mine cum eşti, 
precum fiinţele-acelea divine 
cu care m-am logodit 

într-un devreme-târziu asfinţit... 
Aurit cu pulberi de stea 

pe fruntea ta grea 

de lumină şi vis 

precum a serafimilor 

în Paradis... 


IX. 


Neliniştită am fost 

ca pasărea care doarme în zbor 
departe de întregul sobor, 
fără să se aşeze pe ziduri, 
pe metereze. 

Cum atunci Să mai mor 
dacă nici n-am trăit, 
palidă-n teama 

c-o să urmeze negreşit 
ceea ce niciodată 

nu S-ar fi cuvenit? 


X. 


Nimb de slavă ţi-am pus, 
Esteban, 

peste creştetul tău diafan, 
fără să bănui măcar 

că nimbul la care am trudit 
necontenit 

e amăgitor 

şi se destramă atât de uşor... 


XI. 


Degeaba am încercat, Esteban, 
să mă lupt până-n zori 

ca-ntre zbaturi de mori 

să merg peste ape 

ca să te alung 

cât mai aproape, 

să calc prin văzduh atrasă de duh. 
Prinsă-am fost şi-am rămas 

în mreaja numelui tău 
ca-ntr-un nod încâlcit de năvod 
din care nu vreau să fug. 

Un jug la care trebuie 

pururi să trag 

de-al tău drag. 


XII. 


Cât pathos am pus, Esteban, 
să te fac să-nțelegi 

că mă legi fără fire 

într-un năvod de iubire, 

că mă prinzi fără funii 

de creştetul putred al lunii, 
fără zale, în nopţile tale, 

din care de fiecare dată dispar 
înainte de a te trezi 

în dimineţe răzlețe, străine, 
cu altcineva lângă tine... 


XIII. 


M-am înveşmântat în armuri 
peste nuri 

mi-am ascuns strălucirea din ochi, 
de pe obraz. 

ca neasemuitul extaz 

al luminii de sine 

să nu răzbată până la tine. 
M-am lepădat de cele lumeşti 
să nu ghiceşti 

cât dor devastator 

îmi picuri în vene 

când te strecori printre iele 
mirene... 


Era în noaptea dintâi 

ca-n noaptea din urmă. 

Eu rămăsesem fără merinde 
şi trăiam ca şi când 

n-ar trebui niciodată să mor. 
Nu se zărea nici un călător 
să-i pot vinde 

surâsul pieziş schiţat pe furiş 
pentru iubitul superb şi străin 
care se lepădase de el 

ca de un veșmânt incomod 

în aerul mult prea fierbinte 
pentru zăpezile mele cuvinte... 


XV. 


Mă troieniseră greu 
fastuoase lumine 

dar tu nu mă vedeai, îngere. 
Unde ti-au fost ochii fugiți, 
risipiţi, 

pe ce meleaguri străine? 

Ay, Esteban, cum te-au răbdat 
Nenumăratele sărbători 
petrecute în doi, 

fără mine? 


VI. 


Ca-ntr-o capelă plină cu miozothis 
intram în iubire. 

Aripi de heruvimi fluturau 

pe deasupra 

iar pe muri erau desenaţi 

ochi şi guri, 

fluturi enormi şi păsări colibri. 

Tu adormeai pe o pajişte-n flăcări 
iar lebedele negre din jur 

se pregăteau să-ți ofere 

Cântarea Cântărilor... 

Eu nu pridideam Să-ţi şterg 

cu părul meu ud 

fruntea-n dogoare de purpură 

şi îți pândeam respirarea. 

Era atâta linişte-n noi, 

ca-n marea cea moartă 

încât am început Să bem din ea 
amândoi 

ca dintr-o amforă spartă... 


XVI. 


Pe culmile iluzoriului m-ai dus, 
Esteban, pe aripile tale, 

din Răsărit în Apus, 

cale de-o noapte și-o zi 

spre miazăzi 

după cum se-ndrepta girueta. 
Pe aripile de un alb eminent 
precum e albul strident 

al ivoriului... 

Noaptea — inimile noastre 

se făceau binecuvântate inele; 
de pe trupuri cădeau zale, 
verigi, cătuşe, 

deveneam albi din pricina întunericului, 
pe când tu, Esteban, 

te desprindeai alergând 

fără să priveşti îndărăt, 


făcându-te nevăzut 

înainte de cumpăna nopții 

când trebuia din nou să te prefaci 
într-un cocon de mătase 
înfăşurat în crisalidă 

ca-ntr-o hlamidă, 

să păzeşti intrările sinelui 

de oaspeții inoportuni, care, 

în mâini cu oglinzi 

ți-ar fi ucis cu un pumnal de lumină, 
bacanta regină. 


XVIII. 


Nu credeai Esteban 

când îţi spuneam că numai tu 

mă locuieşti 

cu cele nepământeşti; 

că numai tu mă menții printre vii; 
mă-nrobeşti 

cu Simțăminte cereşti 

şi când tristeți mă înjugă 

îmi eşti 

adăpost pentru rugă... 


XIX. 


Ca dintr-un izvor 

poți să-mi sorbi din inimă aerul 
şi seva fecundă din caierul 

plin cu celule vibrânde. 

Hai Esteban, 

hai odată, 

vino şi-anină-mi 

trupul de roată! 


XX. 


Stau prăbuşită în lacrimă 

ca o mireasă pe lada de zestre, 
păzind-o cu străşnicie 

pentru mirele unic 

hărăzit pe veşnicie. 

Nu te mai văd, Esteban, 

şi parcă până mai astăzi erai 


în parcela de rai 

de mână cu mine. 

Cine, cine te-a ademenit 

cu ispite deşarte 

de-ai plecat atât de departe 
şi-ai căzut din visul meu lin 
ca un făt androgin? 


Pe care poartă-ai ieşit 
împleticit înspre grădină 
atras de fructul oprit, 
rodie închipuită 

de ielele, muzele, 

bună de strepezit 

dinţii şi buzele? 


XXI. 


Azi sunt năpădită de tine 
ca un fier cotropit de rugine. 
Din inimă îmi țâşnesc 
flăcări lichide. 
Dar tu ai privirile vide 
şi nu-mi pricepi 
strigătul mut 
azvârlit după tine 
în absolut... 


XXII. 


Mereu îți simt lipsa 

de parcă în orice moment 
ar veni peste noi 
apocalipsa. 

Grăbeşte-te, îngerul meu, 
Esteban, 

să mă aşezi iar sub formă de stea 
pe altarul din inima ta, 
să-ţi strălucesc 

licurici — în adânc, 
grăbeşte-te fiindcă vine 
ziua de apoi 

când din părul meu lung 


vor încolți lăcrimioare 
şi caprifoi... 


Ca şi timpul mi-ai fost, 
indiferent şi egal, 

curgând alături de mine. 

Şi cât aş fi vrut să-l înham 

Ca pe un mustang nărăvaş 
lovindu-l cu pintenii-n coapse. 
Dar mereu alunecai ca secunda, 
printre mine şi mine, 

spre o alcătuire 

picioare prelungi şi veline. 
Dar te conjur, preaiubite, 

nu te întoarce, du-te spre ea, 
ca Să te pot aştepta, 

veşnică neîmpăcată, 

cu degetele mereu pipăind 
aerul mut 

precum orbii 

tastatura maşinii în braille 
iar amintirea ta să-mi rămână 
ca un pumnal împlântat 
provocându-mi valuri de frig 
pe meninge... 


XXIII. 


Însoțit de trei idoli erai 
când te-am văzut ultima oară: 
unul din carne, 

unul din metal, 
şi altul de poleială. 
Soseai din meleaguri mirene 
împodobit cu zăpadă 
şi nimeni nu putea să vadă 
cum dintre atâția drumeţi 
înotând prin nămeţi 
de lumină 
numai tu o să mă dori 
ca o imensitate de sori 
arzând fără lege 
în galaxiile cele pribege. 


XXIV. 


Cum să te uit, Esteban, 
când sângele tău 
mi-a-nflorit 

chiparos 

în inimă? 


XXV. 


Sunt grea de tine 

Ca adumbrită de duh, Esteban, 
şi nu contenesc cu mirarea: 
numai îmbrăţişarea aceea 
fugară 

sub candelabrul de crin 

să fie de-ajuns 

pentru o nepământeană 
vlăstară? 


XXVI. 


Ce să-ți ofer Esteban, 

decât cordonul ombilical 

al unui cuvânt 

înfăşurat de grumajii 

acestui prunc vinețiu 

lepădat prea devreme din pântec 
în noaptea dintre milenii? 


XĂVII. 


Prietenii mei, Pablo Neruda, 
Federico Garcia Lorca 
mă bântuie cu poezia lor 
andaluză 

iar eu sunt lehuză 

de tine, iubite, 

precum livezile de ciulini 
năruite de ger, 

prea curând, 

prea târziu, 

înflorite... 


XXVIII. 


Trei toporaşi ţi-am răsădit 
în primăvara trecută în palmă. 
Dintr-o firavă almă 
surpată de ploi şi zăpezi 
căzând triumfal în cascade. 
Număram gângurit 

în petalele unei crăițe 

câte bobiţe de întuneric 

vor trece 

până să te lepezi 

de toate-ale tale, 
ademenitoare, 

idile?... 


XĂIĂ. 


Ti-am măsurat paşii, 
vorbele, 
gesturile 
cu închipuirea, 
stăvilindu-mi iubirea 
şi încercând în van s-o sugrum. 
Năvălea mai puternic, 
cu un duium de capricii 
sub aceleaşi superbe 


şi fără de leac, auspicii. 

Cum să renunţ atunci, Esteban, 
refuzatul meu mire, 

la cel mai frumos an de iubire? 


Alături de tine pierd gustul 
pământului 
răsfăţată de duhul iubirii. 
Binecuvântatule Esteban, 
în preajma ta 
amuțesc spaimele, 

freamătul, 

vaietele 

şi chiar tăcerea întinde punți 
între spirite. 
Flăcările mistice mă-nvăluie 
cu tandreţe serafică 
şi mă Simt lângă tine 
copil predilect 
al paradisului... 


Emit semnale spre astre 

Pe acordurile Rapsodiei albastre. 
Sunetele capătă 

izul sudorii de stea 

din inima mea, 

singura suportabilă 

printre atâtea miasme telurice 

de magmă bolnavă. 

În timp ce ard, 

din subsiori 

nasc în dureri 

cuvântul din flori, 

cuvântul bastard 
revendicându-şi flaconul de nard 
precum infanta, nubilă, 

dreptul la tronul de milă... 


Ce frumos erai 

de fiecare dată 

când mă părăseai, 

plecând ca un zburător 

peste ape! 

Şi parcă te rostogoleai în sus, 
înspre lisus. 

Eu rămâneam pe pământ 
să-ţi descânt, 

să te cânt 

şi să te visez uneori 

într-o imens grădină cu flori. 
Îti stăruiam în minte 

ca o regină 

peste un popor de cuvinte. 

Ca o stăpână 

pe soare şi lună, 

stăpână pe astre 

dezlănțuind cu ele dezastre. 
Împărăteasă 

pe munți întregi de hârtie, 
searbădă ca o apă sălcie, 
purtând triumfătoare în mâini 
câteva zeci de volume —postume- 
scrise de nişte fantome 

fără plerome... 


XXXI. 


M-ai năpădit, Esteban, 

cum râul ieşit dintre maluri 
năvăleşte-n ţărâna agrestă. 
Ucigător de dulci 

erau apele tale, iubite, 
revărsându-se-n grâul abia încolțit, 
tulburi şi limpezi 

şi leoarcă de peşti, 

sărind în amonte 

să-şi împlinească 

rânduiala ancestrală a firii. 
Aşa mi-ai fost, 

ca un râu însorit, 

în care se scaldă, 

despletite şi nude 
fecioarele verii... 


XXXII. 


Mi-ai strigat: leşi din Ur 
din cetatea Caldeei, 
precum Yahve în vechime 
l-a chemat pe Avram 

din țara de baştină. 

Mi-ai poruncit Să-mi aşez 
pe altar 

pe fiul-unul-născut. 


Şi Doamne, ce lung a fost acel drum 
cu vreascurile de jertfă-n spinare! 
Dar câte nu mi-ai făgăduit în schimb, 
mierea şi laptele Canaanului, 
seminții numeroase ca stelele cerului, 
pământuri grele de rodii, 

un Sipet cu cenuşa străbunilor, 
migdali înfloriți, 

iarbă mănoasă 

stropită cu lacrimi de rouă, 

tablele legii şi abur de pâine. 

Mană-n deşert şi chivot mi-ai fost, 
Esteban, Etienne 

şi la primul cuvânt 

te-am urmat tăcută 

răsucindu-mă spre trunchiul tău, 
înălțându-se zvelt 

precum cedrii Libanului... 


Un întreg oraş se refugiase în mine 
cu Străzi, bulevarde, rigole, 
scuare, clădiri, catedrale. 
Fluviul însuşi se adăpa lacom 
din venele mele înmiresmate 
ca din fântânile albe, 
binecuvântate 

care destramă hăurile 

cu blânde ecouri, nuanțate. 
Păsările îşi găsiseră refugiu 
pe umerii mei 

ca-ntr-un arbor Sequoia, 
viețuitoarele mă înconjurau 


cu evlavie 

ca pe seraficul Francisc, 
aşteptând să le vestesc 
Evanghelia. 


Eram ca o corabie 

în toi de potop, 

grea de suflete, 

aşteptând să se întoarcă 
şoimul cel alb 

cu ramura de măslin în plisc 
ca să le elibereze, 
binecuvântându-le, 

să se înmulțească în pace! 
Numai tu, neînduplecat, 

în oarba ta inclemenţă, 
rămăseseşi cu ochii pierduţi 
(pre)făcuţi, 

cu o floare de lotus în mână, 
privind nedumerit 

cum mă-ndepărtez de la mal, 
părăsind discretă portul natal, 
cu toate făpturile acelea, 
cărora trebuia să le dau nume, 
în viscerele mele, 

în care nu încăpeau pe atunci, 
decât îngerii... 


XXXIII. 


M-aş fi căţărat la cer pentru tine 
să fur focul sacru; 

aş fi duelat cu fantoşele sumbre 
şi chiar dacă zeul luminii 

îmi aşeza pe frunte 

diademe de umbre, 

aş fi Suit ca Sisif 

cu bolovanu-n spinare 

pe un munte de sare. 

Aş fi clădit lumea din nou 

fără viitor şi trecut, 

doar cu prezentul acela durut 
ca un imens, crepuscular 
început... 


XXXIV. 


Cum să fac, Esteban, 
să mă opresc din această 
epifanie 
continuând să alerg 
spre veşnicie, 
ca şi când totul n-ar fi decât 
un miraj insolit, 
un trucaj alcătuit 
din cioburi onirice, 
demn de fanteziile lirice 
ale unui bard, 
năucit de hazard? 
Ca şi când totul n-ar fi decât 
un zvon 
de inimi cutremurate 
de atâtea prilejuri furate 
de copleşitoare păcate? 
Să te chem în secret, uimindu-te 
şi în aceeaşi clipă 
să te pierd, 
doar presimţindu-te? 


XXXV. 


Priveam cu ochii legați 
spectrul luminii 

şi vedeam diamante 
strălucind în argilă. 

Mi se făcuse milă de paradisul 
care urma Să ne primească 

pe noi, perechea lumească, 
fără prihană, 

înfăşuraţi amândoi într-o rană, 
tot aşteptând să ne iubim 

cu nesaţiul care transcende 
timpul şi spațiul... 


XXXVI. 


Stii, Esteban, 
numai tu mi poți fi 
peste fire 
Tată, 

frate 

şi mire 

într-un prilej 
de neasemuită iubire... 
şi, mă crezi, 
numai tu Ştii Să mă posezi, 
într-o oază de cer, 
iubitul meu cavaler 
logodit cu naiade, 
şi arhitect de amfilade. 
Îmblânzitorule de absolut, 
Dulce-amarul durut 
al unui spirit trecut 
peste veac, 

ca un ac 
prin urechile timpului... 


XXXVII. 


Ay, Esteban, demult nu ne-am dus 
la Mister Mc Laurents. 

Nu mai comandă nimeni în urbe 
ambrozie, anason în absinth, 
dulce pelin 

şi rumenite Ragi di Sole. 

Îi datorăm câteva drahme 
de-argint 

pentru că în bistroul acela discret 
plin cu parfumuri exotice, 

în acordurile unui superb menuet, 
palmele noastre s-au logodit 
într-o rugă continuă. 


XXĂVIII. 


Şi ay, ce sunete dezinţuite 
se revărsau 

din înalturi, 
de flaute şi harpe celeste, 
iar columbe rotate planau 
până la umerii noştri uimiţi 
de cât de tineri eram, 
cu privirile-n flăcări 
şi cu vorbele înnodate-n 
batista cu fluturi 
de teamă să nu-şi ia zborul 
mult prea devreme, 
înainte ca noi Să atingem 
pragul de sus al cunoaşterii... 


XXXIX. 


Degetele noastre picurau toate 
deodată 

lacrimi de mir, 
precum mâinile Myrnei 
izvoditoarea de mir din Damasc, 
de atâta disperată-ncleştare, 
strânse a despărțire 
încă de-atunci, 
într-o continuă 

stare de urgență 
palide-n teama că ar putea dispărea 
printre miliardele de inelare comune 
ale efebilor dunăreni 
gata să-şi vândă trecutul 
pe câțiva taleri de-alamă 
zornăitoare 
şi pe blidul coclit 
plin de lâncedă linte... 


Pe atunci numele tău 

era însorit 

şi mă asurzea 

cu sunetele lui cristaline. 

Nu-l purtase la sfânta Fiestă 

încă nici un martir, 

nici un cuvios sau venerabil. 

Era însorit pur şi simplu, 

de o sonoritate mirabilă. 

Jar eu îmi încălzeam oasele 
în ruină 

în esența de mirt a silabelor lui, 

inefabile, ca un impromptu 

la o primăvară desculță. 


Dar nu fi trist, Esteban 

că ţi-am ucis numele, 

el devenise străin, 

mai Străin decât o piatră 
de caldarâm, 

nu mai însemna nimic 

îşi pierduse magia şi melosul, 

şi-acum se îndepărta 

şchiopătând 

ca un bătrân orb 

bâjbâind cu un baston alb 

umbrele palide ale lunii... 


XLII. 


O legiune străină de paşi 
se-ndreptau împotriva noastră 
iubite, 
barându-ne trecerea. 

Plăcuța cu sens interzis 
era aproape ştearsă 


dar nu mai aveam nevoie de ea 

ca să păşim în noland 

pământul acela pustiu 

dintre două tabere 

aflate în duşmănie, 

cu țărâna patriei mustindu-ne 
sub călcâie 

şi purtând la mâini şi picioare 

urme de cuie... 


XLIII. 


Da, stigmatizați eram, 
Esteban, 

de iubirea devenită piroane, 

de sulița ucigătoare a târziului 

strecurată persuasiv 

în inima fiului nostru, 
încrederea... 


XLIV. 


Câte un mic fluture 
scăpam din mână la despărțire 
cât o grimasă-n oglindă 
când priveşti încrengătura 
de riduri 
cu părere de rău 
pentru tot ce nu foi se va întâmpla 
niciodată 
şi cu un cuțit împlântat 
în rărunchi, 
ruginit şi cu plăselele sparte... 


Ti-aş putea vorbi aşa 


la nesfârşit, Esteban, 
dar de unde curaj 
şi cu ce inimă, 
când ştiu acum cu precizie 
că secundele ne-au fost drămuite 
de un negustor cârcotaş 
cocoțat pe turla Metocului, 
amenințându-ne cu executarea 
silită 
dacă nu vom plăti cu dobândă 
până şi ultima lacrimă irosită 
în numele a ceea ce 
ar fi trebuit să devină 
rotund... 


XLVI. 


Calc pe legăminte 
ca pe dunele de nisip 
de lângă piramide. 
Calc pe gânduri 
ca pe bucăți de sticlă pisată. 
Strivesc cuvinte sub tălpi 
ca pe fărâme de scoici 

şi aud gemete surde. 
Ay, nimic n-a mai rămas 
din tine — al meu - 
(ceea ce nu este, nu poate rămâne) 
iar volbura sângelui 
mă-mpiedică să pot recita 
„Ave Maria” 
într-un mister de Rozariu... 


XLVII. 


Mi-am şlefuit elitrele 

pentru zbor 
mi-am lustruit panoplia, 
armura mi-am tras-o pe trup 
aşteptând un semnal 
de retragere. 
Erai Esteban, la celălalt capăt 
al lumii 
printre friguri lapone 


şi eu nu mă încumetam 
să mă întorc în deşert 
la locul de baştină. 
Tu nici nu-ţi mai aminteai 
că exist 
nu mă Simțeai sub piele, 
protectoare, 
ca o folie transparentă. 
Umblai înfăşurat în prețioasele 
blănuri de lynx, 
cu ochii pândind la balenele ucigaşe 
care te-ar fi putut împiedica 
să te înfrupți nestingherit, 
din cărnurile acelea 
grețoase şi dulci, 
puternic mirositoare 
de foci în călduri, 
plecate-n exod pe-o banchiză 
din care lipseau 
doar pescăruşii... 


XLVIII. 


Tată-ntre noi se înalță 

Poarta Mileniului 

şi fiecare stă de partea cealaltă 
a zidului. 

Cine va păşi primul, 

împleticit şi lucid, 

fără să ştie când vine clipa 
când va fi înghițit 

de o hrubă de vierme 

hăpăind galaxiile? 


XLIX. 


Îți căutam preajma 

ca să-ţi enumăr virtuțile, 
aşa cum un scufundător 
iese la suprafață să soarbă 
o gură de aer. 

De fiecare dată când mai 


descopeream o bună intenţie 
o depozitam cu evlavie 

pe etajerele inimii. 

Ce memorabile clipe 

de afinități elective! 

Nimic nu mă clintea 

din această continuă caznă 
de a te descoperi 

pe tine, cel adevărat 

şi nu pe acel trecător prea grăbit, 
indolent şi duplicitar 

cum voiai să te înfăţişezi 
înaintea iubirii mele 

aflate mereu în derivă... 


L. 


Gemene Esteban, 
nu-mi semeni aşa cum 
apa, Străină de peşti. 
Aşa cum nu-mi seamănă cerul, 
ciugulit de vulturii hulpavi. 
Nu-mi semeni dar îmi eşti 
Tată 
şi frate 
şi unic iubit 

şi poate de aceea 
lupt să te fac să mă uiţi 
definitiv, 
aşa cum tata m ignoră acum 
cu desăvârşire 
muşcând cu dinţii de viplă ţărâna; 
aşa cum fratele meu, 
cu nume statornic 
privindu-mă cu o acuitate 
de vultur 
refuză vădit să mă vadă, 
luându-mi cuvintele în derâdere, 
aşa cum iubiții mei, 
pasageri pe iahtul 
cu nume imperativ, 
cu dispărut definitiv 
din inventarul sumar 
al memoriei mele... 


LI. 


Ay, Esteban, mereu te ascunzi, 
după un spate, 

după un sân dezgolit, 

după o umbră înşelătoare, 
după văluri negre de Maya, 

în jurul unui stâlp 

sau pe muchia unei trepte, 

în spatele unei inscripții oculte 
sau al unui logaritm necunoscut 
şi eu trebuie să-mi reiau 

de la capăt ursita 

plângând şi împiedicându-mă 
de propria-mi umbră, 

precum păpuşile animate 
căzând 

pe gheața artificială a 
lucidităţii... 


Dar nu te amăgi, Esteban 
crezând că poţi rămân 

veşnic în prag 

contemplând cu nesaț 

fericirea stăpânilor, 

frumos ambalată în celofan cu buline 
şi cu fundiţe stufoase, 

păzită cu Străşnicie 

de sisteme de alarmă sofisticate, 
în seif-uri 

al căror cifru îl ştiu doar 
suveranii acestei faune interlope. 
Nu te poți uita la nesfârşit 

prin gaura cheii, 

fără să te înnămoleşti în nectar 
Sau să priveşti cu jind 

printre steluțe de gheaţă 

precum Fetiţa cu chibrituri 
mijindu-şi genele la geamul uriaş 
de unde răzbat sunete îmbietoare, 
globuri şi steluțe fascinante 

care se rotesc într-un pom de Crăciun 
virtual. 


Negreşit, într-o zi, 

o armată de paji cu piepturi vânjoase 
plătiți în avans 

te vor îmbrânci Suveran peste prag 


dincolo de uşa transparentă a sinelui, 
în Superbul palat de paiantă 

drapat în staniol 

al holding-ului pervertit 

la jocuri periculoase 

- only for white men — 

bieți sinucigaşi de suflet, 

dar care ucid cu aceeaşi plăcere feroce 
concurența acerbă. 

Iar tu te vei pomeni în nopți feriale 
dansând în genunchi pe 

țăndări de scoici sidefii, 

în fața unor statuete frumoase 

din aur masiv, 

ştergând praful de pe ele 

cu buzele tale 

frumos desenate 

care n-ar trebui să atingă 

decât icoanele... 


LII. 


Crezi tu, Esteban, 

că acest continuu lamento 
incomod şi tardiv 

va avea darul să mă consoleze? 
EI nu este decât 

revolverul cel nou 

cu design special 

pe care-l curăț în fiece noapte, 
căruia-i număr cu parcimonie 
cartuşele 

dar tot atât de inutil 

ca vărguţa Sfântului Nicolae 
şfichiuind pedagogic prin aerul 
copilăriei. 


LIII. 


Azi noapte aveai febră în vis, 
Esteban, 
şi delirai 


în braţele mele. 
Îti răvăşeam părul cu buzele. 
AStăzi Sunt eu în frisoane 
şi ard 
ard 
pe un altar 
fără flăcări... 


LIV. 


Câtă migală mi-a trebuit 
până ţi-am împodobit 
statura majestuoasă, 

aşa cum dulgherul 
înfloreşte stâlpul de casă. 
Aşa cum pietrarul ciopleşte 
o cruce frumoasă. 

ca pe un har pe-am dorit, 
ca pe o carismă, 

căzând nemeritat, peste fire 
şi m-am prăbuşit în iubire 
ca-ntr-un hău de fântână, 
unde o zână, în mână c-o ansă, 
mă duce în transă 

către izvorul izvoarelor, 
dorul... 


LV. 


Aşa m-am trezit 

într-o ambuscadă de trupuri 
printre hârtoape, 

strivită de lacrimi mioape 
cu jindul de-aproape 

şi înjumătățită de gândul 

că aş putea deveni 

in — fi- ni- tă. 


LVI. 


Ştii, Esteban, treptele sinelui tău 
am vrut să le urc 


spre serai, 

aşa cum îngerii urcă 

scara lui lacob, spre rai. 

Dar m-am împotmolit 

într-un plâns fără grai 

fără suspine. 

Erau prea multe trupuri 
unduitoare de balerine, 

între mine şi tine, 

îmbrăcate doar în cercei şi mărgele 
şi despuiate de feregele. 

A trebuit să mă-nveşmânt 

ca-n odoarele sfinte, 

în vechiul meu strai din cuvinte, 
să fac cale-ntoarsă 

cu inima arsă. 


Acum e dezordine-n mine 

ca printre ruine 

şi prin unghere-mi țâşneşte-n spinare, 
ca o pisică sălbatică, 

teama c-ai fi putut 

să nu te naşti pentru mine 

şi să nu-mi locuieşti 

sferele nepământeşti 

ale sinelui. 


LVII. 


Să te cunosc îndeajuns, 
Esteban, 

va trebui să învăţ 

hieroglifele arborilor, 

să înventez o teoremă, 

un nou sistem filozofic, 

să mă deprind cu semantica lui, 
să-mi Schimb algoritmul, 

să scriu cu sângele meu 

pe Zidul Plângerii 

un ex-voto nou, 

la fel cum îngerul blond şi beţiv, 
scandalagiul Serghei 


un poem pe peretele Rusiei 
pentru iubita, frumoasa lui 
Isadora, 


în hotelul sordid 

unde se retrăsese de-un timp 
să scrijeleze în diagrame solare 
poemul testament al veacului 
în agonie... 


LVIII. 


Ai fost pământul meu, 
Esteban, 

în care-a răsărit dintr-o dată 
floarea Micului Prinţ, 
vanitoasă şi fragedă, 

roşind atât de uşor, 

cu doar patru spini 

să se apere de fiarele câmpului, 
în bătaia celui dintâi zefir, 
frântă din toate părțile-odată, 
dar fără seamăn pe lume. 
Am fost vulpea sălbatică 

şi te-am învăţat 

taina dezîmblânzirii. 

Mica mea planetă ai fost 
simplă ca aerul şi apa, 

cu trei vulcani Stinşi, 
năpădită de baobabi, 

cu care mă luptam 

clipă de clipă 

să nu-ţi răscolească adâncurile. 
Ai fost Steaua 

care râde în clinchete, 

steaua cu numele mamei, 
unica, 

din miliardele de stele 
lăuntrice... 


LIX. 


Eloi, Eloi, ce frig m-a cuprins, 
Esteban, 

mi-s pleoapele, tălpile-n flăcări. 

Azi noapte am plâns din nou înăbuşit 
să nu trezesc pasărea verde, 


să nu sperii fluturii galbeni de molii, 
planul absent şi păianjenul casei. 
Pleoapele mă usturau 

purificate de-o iminentă 

viziune celestă. 

Crucile toate sclipeau 
fosforescent 

pe iconostasul lăuntric, 

bobiţele din Rozariu 

începuseră să se învârtească 

în jurul lor însele. 


LX. 


Nu ţi-am vorbit Esteban, 
despre libertatea consimțită 
de-a fi înrobită de graţie 

şi cât de puternică sunt 

în Slăbiciunea de-o clipă, 
când te clădesc cu evlavie 

din munți întregi de cuvinte 
trecute prin Poarta Surâsului, 
pe tine, vitraliu ascuns 

într-o catedrală de vise... 


LXI. 


Ştii, eram hotărâtă să rup 
toate punțţile, 

dar pe podul din palmă, 
acum Suspendat, 

mi-a apărut o linie frântă. 
Era prea devreme, iubite, 
şi trebuia să mai ard, 
pe-un altar de speranță, 
deznădejde şi milă. 


LXII. 


Tii minte cum năvăleau, 
năduşite, cuvintele, 

din memoria inimii 

şi cum nu pridideam să le şterg 
sudoarea iute 

cu palma uscată 

de incertitudine? 

AStăzi mai am atâtea cuvinte 
cât doar să destram 

un imperiu de umbre, 

cât să deschid un butic 

cu inutile şi parfumate 
gablonzuri. 

Dar cine să cumpere, 

chiar şi pe nimic 

mădularele lor ostenite? 


LXIII. 


Aşa că-nțelegi, Esteban, 
nevoia imperioasă de-a fi 
necruțătoare cu sine. 

E şi ea o tânjire, 

o strigare-n pustiu, 

demnă de luat în derâdere. 
E atât de uşor să aluneci în noapte 
înghițită de propria-ți frică! 
Se zice că lumina are aripi 
prea scurte 

şi-atunci o ajunge din urmă 
gata oricând s-o sugrume, 

o beznă teribilă. 

Cum vom afla, Esteban, 
câtă lumină sălăşluie în noi 
şi câtă umbră perfidă? 


* 


Dar pe tine te vreau fără semăn, 
iubite, fără cusur, fără umbre, 
ca să te pot adora, 

dincolo de aceste ostile 
fruntarii... 


LXIV. 


Stii, uneori mă doare lăuntrul. 
toți îndrăgostiții spun 

că dragostea doare. 

E o suferință atroce 

năvălind ca un sânge-n artere, 
coborând spre încheieturi 

şi ieşind 

broboane roşii prin piele. 

Da, mi se despică celulele 

în flăcări onirice, 

iar cerul, de-atâtea strigări 
fără glas 

se sparge în mii de țăndări 
de-albastru... 


LĂV. 


Abia de mai pot suporta 

să nu te ating, Esteban, 

şi nu Ştii de câte ori 

au țâşnit flăcări, din lava, 
mocnind, 

Zâlcevitoare şi neîmpărtăşită 
cu sfântul viatic... 


LXVI. 


E timpul să ne luăm 

rămas bun, Esteban, 

„Time to say good bye” — 
cum ar spune prietenul meu, 
Andreea cel orb. 

E timpul să-nceteze 

toate furtunile. 

Fii pe pace, iubite, 

nimeni, nimeni în cetatea aceasta, 
ostilă, 

nu va avea vreo mustrare de cuget 
pentru darul umil şi respins 


şi numai arareori primit 
cu anasâna, în suflet... 


XLII. 


Nu-ţi voi lăsa, Esteban, 

decât acest cântec de iubire şi ură 
şi vocea mea voalată de frig 
alergând în sens invers 

pe o bandă magnetică. 

Acest poem bun de-ngropat 

la piciorul altarului 

şi care mi-a ars degetele 

şi penița de scris, 

mi-a ars pleoapele cu lumina. 
Acest poem numai bun 

de făcut cu el 

semnul crucii pe pernă, 

să-ți alunge stihiile, 

chiar dacă nu poate fi 

accesat pe internet 

sau transmis, după semnalul acustic, 
pe delicatul tău pager 

robotului simțitor 

care ar plânge în hohote, 
dojenindu-te atunci când te afli 
într-o zonă inaccesibilă, 

puternic seismică 

sau ieşit din raza magiei cuvântului... 
Ce să faci tu în definitiv 

cu aceste cuvinte durute 

ca moartea unui copil al străzii 
intoxicat cu nicotină, 

de care nu mai întreabă nimeni? 
Inutil ca o ploaie pe valuri, 

ca o grevă a nevăzătorilor 

care nu mai vor să privească 
întunericul. 

Ca un autodafe, 

desuet precum umbreluţa-nflorată 
cu volănaşe pe margini, 

a domnişoarei bătrâne, 

cu glasul pițigăiat 

şi toalete vetuste. 


Nici măcar nu vei şti 

unde să-l azvârli, 

prin ce canal sau rigolă, 

să-l ascunzi de zâmbetul persiflant 
al frumoaselor almee egiptene 
dansând din buric 

pe frânghia spoturilor 

țâşnite din reflectoarele lacome... 
Şi nu vei dori decât 

să te descotoroseşti 

de mărgăritarele lui incomode 
strălucind în lumina murindă 

a crepusculului, 

bune de dat hrană la câini. 


Dar ştii, Esteban, 

tata era înghițitor să săbii la circ, 
lua foc cu gura şi jongla 

cu firele de nisip din clepsidră. 
Dresa porci mistreți 

şi-i hrănea cu portocale 

iar în timpul liber 

construia castele cu turle 

din bucățele de hârtie şagren 

la fel ca aceste poeme-cărămizi 
care servesc la zidirea 

Turnului Deznădejdii. 

Într-un fel, toți suntem scamatori 
pe această scenă artificială 

din ce în ce mai înghesuită. 


Dar poate, cândva, 

vei găsi un estuar liber 

în arhipelagul de linişte 

şi în vremea refluxului, 

îl vei zidi într-o firidă 

ca pe moaştele unei măicuțe-fecioare, 
îngropate-n chilie. 

Măcar până ce-ţi vor face efectul 
toate barbituricele. 

Atunci, marea-l va scuipa 

cu nemilă în larg 

în ştraifuri de hârtie şagren, 
decolorate, 

şi vei rămâne, aşa cum ai fost, 

cu ochii pierduţi 

şi cu mâinile pururi flămânde... 


LXVIII. 


Îți las, aşadar, Esteban, 

deşi cred că va fi de prisos, 
acest poem testament, 

scris pe valuri, 

cu franjuri de spumă, 
întipărit în memoria apei 

în rostogolire, 

până fiica mea — Moartea — 
pe care o voi zămisli n curând, 
îți va trimite un semnal 
telepatic, 

un mesaj de adio, 

dintr-un astral, 

atât de aproape 

încât niciodată nu va avea 
puterea să se întoarcă, 
precum păsările din ţările calde, 
prin tunelul întunecat, 

la izvoarele azurii 

ale sinelui... 


cezarina adamescu 


1 februarie 2000 
Intr-o noapte cu febră, 
delir şi frisoane 


addenda 


ESTEBAN (RE)NĂSCÂNDU-SE ÎN LUMINA PRIMĂRDIALĂ 
A CURCUBEIELOR DUMNEZEIEŞTI 


„Stiu, vom muri, 
dar câtă splendoare!” 


spunea poetul Daniel Turcea în moto-ul pe care autoarea şi l-a ales pentru a-şi prefața 
volumul „Îngerul Esteban”, elegie pentru violoncel şi pian. 

Să înţelegem din acest enunţ că viaţa de aici e doar o aparenţă a vieții adevărate, 
a celei veşnice şi împlinite, e doar un popas pentru cugetare, o intersecţie din care omul 
îşi va hotărî singur calitatea şi înălțimea zborului. 


La capătul acestei aventuri din clipa freatică se deschide larg şi pentru totdeauna 
câmpia înaltă şi neistovită a slavei dumnezeieşti. 

Cu toate acestea, cred că e bine să ştim că, chiar şi cea mai de neclintit opţiune se 
naşte din îndoială, şi că, la urma urmei, dramatismul marilor angajamente îşi are ca 
sursă faptul de a renunţa la o valoare în folosul alteia. Sigur că astfel, dimensiunea 
triumfală, cea a divulgării, va fi poemul, iar cea lăuntrică, sfâşietoare şi dubitativă va fi 
a elegiei grave şi surdinizate, în acorduri de violoncel şi pian. 

Şi iarăşi va trebui să afirmăm că tema esenţială a acestei destăinuiri poematice, 
cu tonalități de lied şi amplitudini de epopee, este cea a confruntării dintre sacru şi 
profan. Fiind vorba de un poem spiritual victoria — nu ştim cât de reală! — va aparţine 
dimensiunii sacralizante. 

Dar, Doamne Dumnezeule, cum să distingi atât de categoric ce aparţine sacrului 
şi profanului! Din punct de vedere istoric, profanul pare că precede configurările 
religioase, deci pe cele ale sfințeniei, aşa cum le înțeleg spiritele dogmatice la un moment 
dat, dar din perspectiva valorilor, fiinţările profanului pot căpăta oricând caracter de 
sacralitate. Includem aici miturile şi legendele care însoțesc sau premerg anumitor 
reprezentări religioase, îndeosebi precreştine care, prin semnificaţia şi prestigiul care li 
se atribuie, încalcă teritoriile sacrului, lăsându-se asimilate acestuia. 

Ele străbat istoria, psihismul, conştiinţa etică şi spirituală a umanităţii şi-i 
conferă trăsături de specificitate, cel mai adesea inconfundabile. 

O sfâşietoare dorinţă de identificare cu o altă stare de existență, o rugă cu mâinile 
împreunate, cu ochii aprinşi de dogoare divinatorie, dar cu sângele clocotind năvalnic; o 
filozofie a simţirii năzuind către taina esenţelor preacurate, dar şi una zbătându-se 
chinuitor în şuvoaiele mustind de miresme ale dorului-dor; zborul celest însoțit de 
suspinul păsării albe, în rochie de mireasă sfântă, încercând să se rupă de ispitele dulci- 
amare ale pământescului, de rănile lui, de vijeliile lacrimilor arse la temperatura sânului 
de fecioară aprigă şi nelumită; toate se adună şi se confruntă în torentele unei liricități 
excepţionale ale acestei inconfundabile subiectivităţi expresive. 

Da, în acest poem, contemplăm toată splendoarea revărsării de suflet încins, de o 
sinceritate trăită până la durere, cu entuziasmul cotropitor al credinţei de care sunt 
capabile doar fiinţele bântuite de imense învolburări ale simţurilor în expansiune, dar 
care ulterior cunosc un proces de reconvertire în substanța incoruptibilă a Absolutului. 

Poemul este însoțit întotdeauna de un sentiment al pendulării dramatice între 
patima devoratoare pentru lumesc şi cea tainică, despovărată de blestemul înrobitor al 
cărnii , aptă pentru contemplaţia neînrobită şi netulburată a TOTALITĂȚII şi 
ETERNITĂȚII. 

Având în vedere confruntarea dintre sacru şi profan, dintre misterul divin şi 
farmecul vitalismului existențialist, nu e de mirare că alături de îngerul sfânt Esteban 
apare şi numele zeului Pan, simbolul păgân al forțelor elementare, ale celor dormitând 
în straturile de inconştienţă zămislitoare ale naturii, care se deşteaptă la auzul sunetelor 
naiului său ca la sfânta chemare a Atotputerniciei şi Supremei Înţelepciuni cu un dor 
nebiruit de viață, 

Cezarina Adamescu este un semănător în stele, o conştiinţă lucidă şi în acelaşi 
timp propagatoare de adoraţii mistuitoare către simbolurile de Duh Sfânt ale divinului, 
dar şi al spaţiilor cosmice imponderabile născându-se în lumina primordială a 
curcubeielor dumnezeieşti, în pulsaţiile sale permanente. 

